En elev på Vestbjerg Skole er smittet ved coronavirus. Eleven går i 8. klasse på Vestbjerg Skole og har siden mandag været hjemme. Skolen er gået i gang med deres beredskab og har hjemsendt flere. - Vi er selvfølgelig bekymrede i forhold til, at der kan være flere, der er smittede, så skal vi selvfølgelig agere på det, siger skoleleder på Vestbjerg Skole Torben Jensen. - Det er en træls situation for dem, der er i det, fortsætter Torben Jensen. Helt præcis er 47 elever fra to 8. klasser sendt hjem ligesom fem medarbejdere er sendt hjem, fordi de vurderes som nære kontakter til den smittede. - Beredskabet er sat i gang i forhold til myndighederne og smitteopsporing. Vi har været inde med myndighederne og vurdere, hvem der har været i nærkontakt, siger Torben Jensen. Medarbejderne og eleverne kan først vende tilbage til skolen, når de kan fremvise en negativ coronatest. Indtil da har Vestbjerg Skole iværksat fjernundervisning til eleverne, der er hjemsendt, indtil eleverne er tilbage i skole igen. - Vi håber, at det var den ene elev, og så er der ikke sket yderligere smittespredning, siger Torben Jensen.

Referat:
En elev på Vestbjerg Skole er blevet testet positiv for coronavirus.